o-ring
O-ring, ringformet pakning med cirkulært tværsnit, som regel fremstillet af syntetisk gummi eller silikone. Det er den mest benyttede pakningstype, som også kan anvendes ved høje temperaturer (300-400 °C) og tryk (2000-3000 bar). O-ringe anvendes ved tætning af både faste og bevægelige dele, fx stempelpakninger. Når den påvirkes med belastning, vil o-ringen tætne mod siden, hvorved der fremkommer en klemning og en tætning.